b'\n_START_ARTICLE_\nMeningitas\n_START_PARAGRAPH_\nMeningitas (lot. Meningitis)\xc2\xa0\xe2\x80\x93 tai infekcinis nerv\xc5\xb3 sistemos susirgimas, labiausiai pa\xc5\xbeeid\xc5\xbeiantis mink\xc5\xa1tuosius smegen\xc5\xb3 dangalus ir s\xc4\x85lygojantis j\xc5\xb3 u\xc5\xbedegim\xc4\x85 bei smegen\xc5\xb3 skys\xc4\x8dio infekcinius ir u\xc5\xbedegiminius pakitimus. Gali sukelti \xc4\xafvairios etiologijos suk\xc4\x97l\xc4\x97jai\xc2\xa0\xe2\x80\x93 bakterijos bei virusai.\n_START_SECTION_\nLigos suk\xc4\x97l\xc4\x97jas\n_START_PARAGRAPH_\nGramneigiama bakterija, pana\xc5\xa1i \xc4\xaf dvi kavos pupeles. Jis randamas p\xc5\xablinio likvoro leukocituose, priklauso neiserij\xc5\xb3 gen\xc4\x8diai ir vadinamas Neiseria meningitidis. Meningokokai labai neatspar\xc5\xabs, greitai \xc5\xbe\xc5\xabva nuo \xc5\xa1al\xc4\x8dio ir auk\xc5\xa1tos temperat\xc5\xabros. Meningokok\xc5\xb3 b\xc5\xabna sveik\xc5\xb3 ir sergan\xc4\x8di\xc5\xb3 katarais \xc5\xbemoni\xc5\xb3 nosiarykl\xc4\x97je. Jie skirstomi \xc4\xaf serologinius tipus: A, B, C, D, X, Y, Z. Virulenti\xc5\xa1kiausi yra A tipo meningokokai. Infekcijos \xc5\xa1altinis yra ligoniai, sergantys visomis ligos formomis, ypa\xc4\x8d nazofaringitine, taip pat sveiki meningokok\xc5\xb3 ne\xc5\xa1iotojai. Serga \xc4\xafvairaus am\xc5\xbeiaus bei lyties asmenys, ta\xc4\x8diau bakteriniu meningitu da\xc5\xbeniausiau serga vaikai ir paaugliai. Virusais u\xc5\xbesikre\xc4\x8diama su \xc4\xafkvepiamu oru, \xc4\xaf kur\xc4\xaf \xc5\xa1ie patenka ligoniui kosint, \xc4\x8diaudint (oro\xc2\xa0\xe2\x80\x93 la\xc5\xa1elinis b\xc5\xabdas), arba per burn\xc4\x85 (su maistu, per neplautas rankas). Bakterijos taip pat neretai patenka per kv\xc4\x97pavimo takus, ta\xc4\x8diau gali pasiekti smegen\xc5\xb3 dangalus i\xc5\xa1 kito organizme esan\xc4\x8dio infekcijos \xc5\xa1altinio kontaktiniu arba kraujo keliu (pvz., i\xc5\xa1 ausies, sinus\xc5\xb3, kit\xc5\xb3 gretim\xc5\xb3 bei atokesni\xc5\xb3 sri\xc4\x8di\xc5\xb3 u\xc5\xbedegimo \xc5\xbeidini\xc5\xb3). Did\xc5\xbeiausia tikimyb\xc4\x97 susirgti yra vasario ir gegu\xc5\xbe\xc4\x97s m\xc4\x97nesiais.\n_START_SECTION_\nLigos eiga\n_START_PARAGRAPH_\nBakterinio meningito ankstyvieji simptomai: bendras negalavimas, kar\xc5\xa1\xc4\x8diavimas, galvos skausmas, pykinimas ar/ir v\xc4\x97mimas, mieguistumas, galimas b\xc4\x97rimas. Kiek v\xc4\x97liau atsiranda \xc5\xa1viesos baim\xc4\x97, padid\xc4\x97j\xc4\x99s dirglumas (erzina \xc5\xa1viesa, garsas, prisilietimas), kaklo raumen\xc5\xb3 \xc4\xaftempimas, sumi\xc5\xa1imas, sunkiais atvejais traukuliai, gilus slopinimas (koma). Neurologinio i\xc5\xa1tyrimo metu nustatomi specifiniai meninginiai simptomai. K\xc5\xabdikis gali b\xc5\xabti irzlus ar, atvirk\xc5\xa1\xc4\x8diai, labai vangus, vemti, jo momen\xc4\x97lis paprastai \xc4\xaftemptas arba pulsuoja. Virusinio meningito simptomai ne tokie ry\xc5\xa1k\xc5\xabs, gali vyrauti galvos skausmas. Eiga yra \xc5\xabmi, tod\xc4\x97l nedelsiant reikia kreiptis pagalbos \xc4\xaf medikus. Negydant ar gydant u\xc5\xbedelst\xc4\x85 atvej\xc4\xaf, pacientas gali mirti.\n_START_SECTION_\nKomplikacijos\n_START_PARAGRAPH_\nGr\xc4\x97smingiausia komplikacija\xc2\xa0\xe2\x80\x93 galvos smegen\xc5\xb3 u\xc5\xbedegimas ir pa\xc5\xbeeidimas (meningoencefalitas), galvos smegen\xc5\xb3 p\xc5\xablinio (absceso) ar p\xc5\xabli\xc5\xb3 sankaupos (empiemos) susiformavimas. Jei liga anksti nustatoma ir skubiai gydoma, \xc4\xafmanomas visi\xc5\xa1kas pasveikimas. Ta\xc4\x8diau galimi liekamieji rei\xc5\xa1kiniai: nuovargis, atminties (ypa\xc4\x8d trumpalaik\xc4\x97s) bei d\xc4\x97mesio koncentracijos sutrikimas, \xc5\xbeymiai re\xc4\x8diau\xc2\xa0\xe2\x80\x93 elgesio ar mokymosi, klausos sutrikimai, o itin sunkiais, komplikuotais atvejais\xc2\xa0\xe2\x80\x93 galvos smegen\xc5\xb3 pa\xc5\xbeeidimas, smegen\xc5\xb3 vanden\xc4\x97, epilepsija, intelekto defektai. Virusinis meningitas ne visais atvejais toks gr\xc4\x97smingas, ta\xc4\x8diau taip pat b\xc5\xabtinas skubus stacionarinis gydymas, nes galima komplikacija\xc2\xa0\xe2\x80\x93 encefalitas.\n_START_SECTION_\nGydymas\n_START_PARAGRAPH_\nMeningitas\xc2\xa0\xe2\x80\x93 skubios medicinin\xc4\x97s pagalbos reikalaujanti b\xc5\xabkl\xc4\x97. \xc4\xaetariant meningit\xc4\x85, privaloma pacient\xc4\x85 paguldyti \xc4\xaf ligonin\xc4\x99. Ligon\xc4\xaf tiria ir gydo neurologas, infekcionistas ar/ir gydytojas reanimatologas, jei b\xc5\xabkl\xc4\x97 labai sunki. I\xc5\xa1tyrus smegen\xc5\xb3 skyst\xc4\xaf, parenkamas specifinis gydymas. Bakterinio meningito gydymui skiriami antibiotikai, kartu taikomi smegen\xc5\xb3 pabrinkim\xc4\x85 ma\xc5\xbeinantys, imunitet\xc4\x85 stiprinantys vaistai. Nusta\xc4\x8dius kit\xc4\x85 infekcijos \xc5\xa1altin\xc4\xaf organizme (aus\xc5\xb3, sinus\xc5\xb3 u\xc5\xbedegim\xc4\x85, dant\xc5\xb3 ir kt. ligas), b\xc5\xabtina j\xc4\xaf nedelsiant gydyti vaistais ar operaciniu b\xc5\xabdu. Sergant virusiniu meningitu, specifiniai prie\xc5\xa1virusiniai vaistai gali b\xc5\xabti skiriami tik kai kuriais atvejais, pvz., Herpes viruso infekcijai gydyti skiriamas acikloviras. Visuomet svarbus simptominis gydymas: skys\xc4\x8di\xc5\xb3 balanso korekcija, nuskausminantys vaistai, jei reikia\xc2\xa0\xe2\x80\x93 smegen\xc5\xb3 pabrinkim\xc4\x85 ma\xc5\xbeinan\xc4\x8dios priemon\xc4\x97s, slauga.\n_START_SECTION_\nProfilaktika\n_START_PARAGRAPH_\nPrivaloma vakcinacija nuo tuberkulioz\xc4\x97s, tym\xc5\xb3, parotito (skiepijami k\xc5\xabdikiai ir vaikai). Galima vakcinacija nuo meningokoko, Haemophilus influenzae\xc2\xa0\xe2\x80\x93 skiepijami k\xc5\xabdikiai, vyresni vaikai ir suaug\xc4\x99. Asmenys, kurie kontaktavo su meningokokiniu meningitu sergan\xc4\x8diu ligoniu, gali b\xc5\xabti vakcinuojami, profilakti\xc5\xa1kai skiriama antibiotik\xc5\xb3. Svarbus savalaikis vis\xc5\xb3 infekcini\xc5\xb3 lig\xc5\xb3, kurios gali tapti meningito prie\xc5\xbeastimi, gydymas.\n_START_SECTION_\nMorfologija\n_START_PARAGRAPH_\nGalvos ir nugaros smegenis dengia trys vientisi dangalai: i\xc5\xa1orinis\xc2\xa0\xe2\x80\x93 kietasis, vidurinis\xc2\xa0\xe2\x80\x93 voratinklinis ir vidinis\xc2\xa0\xe2\x80\x93 mink\xc5\xa1tasis. Tarp voratinklinio ir mink\xc5\xa1tojo dangal\xc5\xb3, taip pat vidiniais smegen\xc5\xb3 kanalais cirkuliuoja smegen\xc5\xb3 skystis. Meningitas labiausiai pa\xc5\xbeeid\xc5\xbeiantis mink\xc5\xa1tuosius smegen\xc5\xb3 dangalus ir sukelia j\xc5\xb3 u\xc5\xbedegim\xc4\x85 bei smegen\xc5\xb3 skys\xc4\x8dio infekcinius ir u\xc5\xbedegiminius pakitimus.'